ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОР НА ВЪПРОС № 29, ПОЛУЧЕН НА 14.07.2011 г. 
И ПУБЛИКУВАН НА 08.09.2011 г.
ВЪПРОС № 29)

 Здравейте, 

Имам въпрос относно схемата BG161PO003-2.1.12 „Покриване на международно признати стандарти и въвеждане на системи за управление в предприятията". Моля да потвърдите дали фирми с дейност само търговия на едро с рибни продукти (консерви, риба) могат да кандидатстват за безвъзмездно финансиране по схемата. Попада ли търговската дейност с рибни продукти в забранителните режими съгласно т.2.1.4 Специфични критерии за недопустимост от Насоките за кандидатстване?

Благодаря предварително! Стела Ангелова               
14.07.2011 г. (дата на постъпване на въпроса)
ОТГОВОР №29)
Съгласно Насоките за кандидатстване „…потенциалните кандидати не могат да участват в процедурата и да получат безвъзмездна финансова помощ, в случай че тяхната дейност или дейността, за която кандидатстват попада в забранителните режими на Регламент (ЕО) № 1998/2006 на Комисията от 15 декември 2006 г. относно прилагането на членове 87 и 88 от Договора за създаване на Европейската общност към минималната помощ, а именно:

а) помощите, предоставяни на предприятия, осъществяващи дейност в отрасъл рибарство и аквакултури съгласно Регламент (ЕО) № 104/2000……”
Регламент (ЕО) № 104/2000 на Съвета от 17 декември 1999 година урежда общата организация на пазарите на рибни продукти и продукти от аквакултури, като в чл. 1 от регламента са изброени продуктите (вкл. готова или консервирана риба), които се обхващат от понятието „рибни продукти”. 
Предоставянето на минимална помощ на предприятия в сектора на рибарството попада в обхвата на Регламент (ЕО) № 875/2007 на Комисията. Съгласно чл. 2, б. „а” от посочения регламент „предприятия в сектора на рибарство” означава предприятията, занимаващи се с производство, обработка и продажба на рибните продукти, посочени в чл. 1 от Регламент (ЕО) № 104/2000 на Съвета.
Следва да се има предвид, че съгласно чл.2, б. „в” от Регламент (ЕО) № 875/2007 на Комисията „обработка и продажба” означава всички операции, включително манипулация, третиране, производство и разпространение, извършени от момента на изваждане на брега или събиране до етапа на крайния продукт.
